b'\n_START_ARTICLE_\nMilan Ferko\n_START_SECTION_\nBiografie\n_START_PARAGRAPH_\nProvenea dintr-o familie de tinichigii. A \xc3\xaenv\xc4\x83\xc8\x9bat la \xc8\x99colile din Ve\xc4\xbek\xc3\xa9 Rovn\xc3\xa9, \xc5\xbdilina \xc8\x99i Nitra, iar mai t\xc3\xa2rziu a absolvit Facultatea de Drept a Universit\xc4\x83\xc8\x9bii Comenius din Bratislava. \xc3\x8entre anii 1951-1955 a fost redactor al ziarului Smena, iar \xc3\xaen anii 1955-1956 a lucrat la Kult\xc3\xbarny \xc5\xbeivot. \xc3\x8encep\xc3\xa2nd din 1956 a fost fondatorul \xc8\x99i redactorul-\xc8\x99ef al ziarului Mlad\xc3\xa1 tvorba, iar \xc3\xaen anii 1960-1969 a fost redactor la Slovensk\xc3\xa9 poh\xc4\xbeady. Din cauza faptului c\xc4\x83 a sprijinit procesul de re\xc3\xaennoire a Cehoslovaciei, a fost exclus \xc3\xaen septembrie 1969 din Uniunea Scriitorilor din Slovacia. \xc3\x8entre anii 1970-1975 a fost redactor la editura Slovensk\xc3\xbd spisovate\xc4\xbe, iar din 1976 s-a dedicat crea\xc8\x9biei literare. Dup\xc4\x83 1989 s-a aflat \xc3\xaen conducerea Uniunii Scriitorilor Slovaci \xc8\x99i pre\xc8\x99edinte al Matica slovensk\xc3\xa1. \xc3\x8encep\xc3\xa2nd din 1994 \xc8\x99i p\xc3\xa2n\xc4\x83 \xc3\xaen 1998 a fost director general al Direc\xc8\x9biei limbii de stat \xc8\x99i literaturii na\xc8\x9bionale \xc3\xaen Ministerul Culturii din Slovacia. Fiul s\xc4\x83u \xc4\xbdubom\xc3\xadr Ferko este un artist cunoscut._NEWLINE_La 2 ianuarie 2011 pre\xc8\x99edintele Ivan Ga\xc5\xa1parovi\xc4\x8d i-a acordat post-mortem Ordinul \xc4\xbdudov\xc3\xadt \xc5\xa0t\xc3\xbar clasa I.\n_START_SECTION_\nOpera\n_START_PARAGRAPH_\n\xc3\x8enceputurile produc\xc8\x9biei sale literare a constat din articole de pres\xc4\x83, cartea de debut fiind publicat\xc4\x83 \xc3\xaen 1951. El a scris ini\xc8\x9bial poezie, care a fost primit\xc4\x83 cu entuziasm de structurile de tineret ale organiza\xc8\x9biilor comuniste. Mai t\xc3\xa2rziu s-a dedicat prozei pentru copii \xc8\x99i tineret, av\xc3\xa2nd ca personaje indieni, pira\xc8\x9bi sau haiduci celebri sau descriindu-\xc8\x99i propriile experien\xc8\x9be din copil\xc4\x83ria petrecut\xc4\x83 \xc3\xaen timpul celui de-al doilea r\xc4\x83zboi mondial. A mai scris drame, piese de radio, non-fic\xc8\x9biune, precum \xc8\x99i texte de c\xc3\xa2ntece. A tradus, de asemenea, poezie din limbile rus\xc4\x83, bulgar\xc4\x83, s\xc3\xa2rbo-croat\xc4\x83 sau rom\xc3\xa2n\xc4\x83.'